കെട്ടിടനികുതി അടച്ചയാള്ക്ക് വീണ്ടും കരം അടയ്ക്കാന് നോട്ടീസ് ഞീഴൂര്: കെട്ടിടനികുതി അടച്ച ഉടമയ്ക്കു വീണ്ടും കരം അടയ്ക്കാന് ആവശ്യപ്പെട്ട് പഞ്ചായത്തിന്റെ നോട്ടീസ്. ഞീഴൂര് പഞ്ചായത്തില്നിന്നാണ് ഇത്തരത്തില് നോട്ടീസ് നല്കിയിരിക്കുന്നത്. ഇതേത്തുടര്ന്ന് പഞ്ചായത്തില് കരം വരവ് സംബന്ധിച്ച കൃത്യമായ പരിശോധനകള് നടത്തുന്നില്ലെന്നും പഴയ തീയതി വച്ച് ഡിമാന്ഡ് നോട്ടീസ് വെറുതെ അയയ്ക്കുകയാണെന്നും ആക്ഷേപം ഉയര്ന്നിരിക്കുകയാണ്. 2021 ജൂണ് 28ന് 2022 മാര്ച്ച് 31 വരെയുള്ള വീട്ടുകരമായ 2,268 രൂപ അക്ഷയകേന്ദ്രം വഴി അടച്ച ശാന്തിപുരം സ്വദേശിക്കാണ് കരം അടയ്ക്കാന് ആവശ്യപ്പെട്ടുകൊണ്ട് ജൂലൈ 15 തീയതി വച്ചു തയാറാക്കിയ നോട്ടീസ് ഒക്ടോബര് 19ന് വീട്ടിലെത്തി നല്കിയത്. നോട്ടീസ് കൈപ്പറ്റി 15 ദിവസത്തിനകം തുക അടയ്ക്കണമെന്നും അല്ലാത്തപക്ഷം പ്രോസിക്യൂഷന് നടപടികള് നേരിടേണ്ടിവരുമെന്നും കാണിച്ചാണ് ഡിമാഡ് നോട്ടീസ് നല്കിയിരിക്കുന്നതെന്നു കെട്ടിട ഉടമ പറഞ്ഞു. വീടിന്റെ കരം അടച്ചതുകൂടാതെ ജീവനക്കാരുടെ അശ്രദ്ധമൂലം നോട്ടീസ് വിതരണക്കാരനുള്ള പ്രതിഫലം കൂടി കരം അടച്ചവരില്നിന്നും ഈടാക്കുമോയെന്ന ആശങ്കയിലാണ് നികുതിദായകര്. ഇക്കാര്യത്തില് ശക്തമായ പരിശോധന പഞ്ചായത്ത് ഓഫീസുകളില് നടത്തണമെന്നും ആവശ്യമുയര്ന്നിട്ടുണ്ട്.